คําสั่งนายทะเบียนที่ 9/2557เรื่อง หลักเกณฑ์การให้ความเห็นชอบแบบและข้อความกรมธรรม์ประกันภัยเอกสารประกอบ เอกสารแนบท้าย และอัตราเบี้ยประกันภัย สําหรับการประกันภัยเฉพาะราย-------------------------------------------- อาศัยอํานาจตามความในมาตรา 29 และมาตรา 30 แห่งพระราชบัญญัติประกันวินาศภัย พ.ศ. 2535 นายทะเบียน จึงออกคําสั่งไว้ ดังต่อไปนี้ข้อ ๑ คําสั่งนี้เรียกว่า "คําสั่งนายทะเบียนที่ 9/2557 เรื่อง หลักเกณฑ์การให้ความเห็นชอบแบบและข้อความกรมธรรม์ประกันภัย เอกสารประกอบ เอกสารแนบท้าย และอัตราเบี้ยประกันภัย สําหรับการประกันภัยเฉพาะราย"ข้อ ๒ คําสั่งนี้ให้ใช้บังคับตั้งแต่วันออกคําสั่งเป็นต้นไปข้อ ๓ ในกรณีที่บริษัทยื่นขอรับความเห็นชอบแบบและข้อความกรมธรรม์ประกันภัย เอกสารประกอบ เอกสารแนบท้าย และอัตราเบี้ยประกันภัย สําหรับการประกันภัยเฉพาะรายที่เป็นไปตามคําสั่งนี้ นายทะเบียนจะพิจารณาให้ความเห็นชอบภายในสามสิบวันนับแต่วันที่นายทะเบียนประทับตรารับเรื่องขอรับความเห็นชอบ และบริษัทชําระค่าธรรมเนียมเรียบร้อยแล้ว หากนายทะเบียนมิได้มีหนังสือทักท้วงไปยังบริษัท หรือมีหนังสือเรียกให้บริษัทมาชี้แจงหรือส่งเอกสารหลักฐานอื่นเพิ่มเติมภายในสามสิบวันนับแต่วันที่รับเรื่องคําขอ ให้ถือว่าแบบและข้อความกรมธรรม์ประกันภัย เอกสารประกอบ เอกสารแนบท้าย และอัตราเบี้ยประกันภัยดังกล่าว ได้รับความเห็นชอบจากนายทะเบียนในวันถัดจากวันครบกําหนดสามสิบวันข้อ ๔ แบบและข้อความกรมธรรม์ประกันภัย เอกสารประกอบ และเอกสารแนบท้ายที่บริษัทขอรับความเห็นชอบ เป็นการประกันภัยประเภทหนึ่งประเภทใด ดังต่อไปนี้ (1) การประกันภัยทรัพย์สินซึ่งมีลักษณะความคุ้มครองแบบความเสี่ยงภัยทุกชนิด สําหรับธุรกิจทั่วไปหรืออุตสาหกรรม ซึ่งอาจรวมถึงความคุ้มครองอื่น ๆ เช่น ความคุ้มครองธุรกิจหยุดชะงัก ความคุ้มครองหม้อกําเนิดไอน้ําและถังอัดความดัน ความคุ้มครองการหยุดชะงักของเครื่องจักร หรือ (2) การประกันภัยความเสี่ยงภัยทางด้านวิศวกรรม เช่น การประกันภัยงานก่อสร้าง การประกันภัยงานติดตั้งระบบและเครื่องจักร การประกันภัยเครื่องจักร รวมถึงการประกันภัยการธุรกิจหยุดชะงัก หรือ (3) การประกันภัยเครื่องบินข้อ ๕ ผู้เอาประกันภัย มีลักษณะอย่างหนึ่งอย่างใด ดังต่อไปนี้ (1) นิติบุคคลที่มีทรัพย์สินเพื่อการทําประกันภัยตั้งแต่สองพันล้านบาทขึ้นไป ซึ่งพิจารณาแล้วเห็นว่ากรมธรรม์ประกันภัยฉบับมาตรฐาน เพื่อใช้กับสาธารณชนทั่วไปไม่เหมาะสมกับความเสี่ยงภัยขององค์กร นั้น ๆ เนื่องจากความเสี่ยงภัยสูงกว่าปกติและมีลักษณะภัยเฉพาะ เช่น โรงกลั่นน้ํามัน โรงไฟฟ้า อากาศยาน (2) นิติบุคคลผู้ประกอบการธุรกิจข้ามชาติที่มาประกอบกิจการในประเทศไทย ซึ่งมีข้อบังคับจากสํานักงานใหญ่ของบริษัทผู้ประกอบการในต่างประเทศ ให้ใช้กรมธรรม์ประกันภัยที่มีเงื่อนไขเหมือนกันทั่วโลก (3) ผู้เอาประกันภัยที่ไม่เข้าข่ายตาม (1) และ (2) หรือบุคคลธรรมดา ที่มีความต้องการกรมธรรม์ประกันภัยที่จัดทําขึ้นเป็นการเฉพาะสําหรับธุรกิจ เนื่องจากมีความเสี่ยงภัยที่พิเศษ ซึ่งบริษัทไม่สามารถรับความเสี่ยงไว้ในประเทศไทยได้ทั้งหมด หรือเหตุผลความจําเป็นอื่น ๆ ที่นายทะเบียนเห็นสมควรและปัจจุบันไม่มีกรมธรรม์ประกันภัยฉบับมาตรฐานเพื่อใช้กับธุรกิจดังกล่าวข้อ ๖ บริษัทต้องแสดงหนังสือแสดงความยินยอมใช้แบบและข้อความกรมธรรม์ประกันภัย เอกสารประกอบ และเอกสารแนบท้าย ตามที่บริษัทยื่นขอรับความเห็นชอบต่อนายทะเบียนของผู้เอาประกันภัย ตามแบบแนบท้ายคําสั่งนี้ข้อ ๗ บริษัทต้องแสดงสัดส่วนการรับเสี่ยงภัยไว้เอง การจัดสรรการประกันภัยต่อทั้งในประเทศและต่างประเทศ พร้อมอันดับความน่าเชื่อถือของผู้รับประกันภัยต่อ ซึ่งต้องเป็นไปตามประกาศคณะกรรมการกํากับและส่งเสริมการประกอบธุรกิจประกันภัยว่าด้วยหลักเกณฑ์ วิธีการ และเงื่อนไขในการประกันภัยต่อของบริษัทประกันวินาศภัยข้อ ๘ บริษัทต้องมีอัตราส่วนความเพียงพอของเงินกองทุนไม่ต่ํากว่าอัตราที่กําหนดไว้ตามประกาศคณะกรรมการกํากับและส่งเสริมการประกอบธุรกิจประกันภัยว่าด้วยการกําหนดประเภทและชนิดของเงินกองทุน รวมทั้งหลักเกณฑ์ วิธีการและเงื่อนไขในการคํานวณเงินกองทุนของบริษัทประกันวินาศภัยข้อ ๙ ในการยื่นขอรับความเห็นชอบ บริษัทจะต้องนําส่งเอกสารต่อนายทะเบียน ดังต่อไปนี้ (1) ใบคําขอรับความเห็นชอบแบบและข้อความกรมธรรม์ประกันภัย และอัตราเบี้ยประกันภัยลงนามโดยกรรมการผู้มีอํานาจ และประทับตราบริษัท (ถ้ามี) (2) สําเนาใบเสร็จชําระค่าธรรมเนียม (3) หนังสือแสดงความยินยอมของผู้เอาประกันภัยตามแบบแนบท้ายคําสั่งนี้ (4) หนังสือแสดงสัดส่วนการรับเสี่ยงภัยไว้เอง การจัดสรรการประกันภัยต่อทั้งในประเทศและต่างประเทศ พร้อมอันดับความน่าเชื่อถือของผู้รับประกันภัยต่อ (5) หนังสือรับรองอัตราส่วนความเพียงพอของเงินกองทุน (6) แบบและข้อความกรมธรรม์ประกันภัยที่ขอรับความเห็นชอบ (ระบุชื่อผู้เอาประกันภัย) และอัตราเบี้ยประกันภัยโดยใช้หัวกระดาษบริษัท จํานวนสองชุด (7) เอกสารสรุปสาระสําคัญ เงื่อนไขทั่วไป ความคุ้มครอง และข้อยกเว้น เป็นภาษาไทย (8) ที่มาของอัตราเบี้ยประกันภัยข้อ ๑๐ แบบและข้อความกรมธรรม์ประกันภัย เอกสารประกอบ เอกสารแนบท้าย และอัตราเบี้ยประกันภัยที่ได้รับความเห็นชอบต้องไม่ขัดกับบรรดากฎกระทรวง ประกาศ เงื่อนไขหรือคําสั่งที่ออกตามพระราชบัญญัติประกันวินาศภัย พ.ศ. 2535 และที่แก้ไขเพิ่มเติม ในกรณีที่ปรากฏในภายหลังว่าแบบและข้อความกรมธรรม์ประกันภัย เอกสารประกอบ เอกสารแนบท้าย และอัตราเบี้ยประกันภัย ไม่เป็นไปตามหลักเกณฑ์ตามวรรคหนึ่ง นายทะเบียนมีอํานาจสั่งเพิกถอนการให้ความเห็นชอบที่ให้ไว้แล้วได้ ทั้งนี้ ไม่เป็นเหตุให้บริษัทพ้นหน้าที่ในการปฏิบัติตามกฎกระทรวง ประกาศ เงื่อนไข ดังกล่าว หรือพ้นความรับผิดจากการฝ่าฝืนไม่ปฏิบัติตามกฎกระทรวง ประกาศ เงื่อนไข ดังกล่าว ทั้งนี้ ตั้งแต่บัดนี้เป็นต้นไปผู้มีอํานาจลงนาม - สั่ง ณ วันที่ 13 กุมภาพันธ์ พ.ศ. 2557ประเวช องอาจสิทธิกุลเลขาธิการคณะกรรมการกํากับและส่งเสริมการประกอบธุรกิจประกันภัยนายทะเบียน